Ühtaegu andis nominaalkursi tõus tugeva tagasilöögi Läti ja Leedu ekspordile. Nimelt vähenes Läti eksport 1993. aasta  I kvartali 204,6 miljonilt latilt 1994. aasta I kvartalis 120,9 miljoni latini ehk 40,9% (vt. tabel 5), mida USA dollareis või Saksa markades hinnatuna ei suutnud kompenseerida isegi lati tugev revalveerumine (mõõdetuna dollareis vähenes Läti eksport sel ajal 19 ja Saksa markades 14%). Ka Leedu puhul võib täheldada vähemalt kvantitatiivset seost liti "ujuva" revalveerumise ja Leedu ekspordi vähenemise vahel: 1993. aasta III kvartali 2663 miljonilt litilt vähenes eksport 1994. aasta I kvartalis 1668 miljoni litini, s.t. 37%. Dollareis ja Saksa markades hinnatuna vähenes Leedu eksport selle lühikese aja jooksul aga vastavalt 33 ja 31%.